I. Štefanec, poslanec: (2009-12-02):
Prvý pozmeňujúci návrh, § 35c vrátane nadpisu „Prestup účastníka do inej doplnkovej dôchodkovej spoločnosti“ znie: Odsek 1: „Prestup účastníka do inej DDS-ky je bezodplatný.“ Odsek 2: „DDS-ka nemá nárok na odplatu za prestup účastníka do inej doplnkovej dôchodkovej spoločnosti, ak a) od uzatvorenia účastníckej zmluvy uplynuli viac ako tri roky alebo b) ide o účastníka, ktorý je zamestnancom zamestnávateľa, ktorý nemá uzatvorenú zamestnávateľskú zmluvu s DDS-kou, s ktorou má prestupujúci účastník uzatvorenú účastnícku zmluvu.“ Dôvodom je zníženie nákladov občanov na doplnkové dôchodkové poistenie. Druhý pozmeňujúci návrh je nasledovný, k bodu 47. Za § 87i sa vkladajú § 87j až 87l, kde § 87j, 87k a 87l vrátane nadpisu nad § 87j znejú: „Prechodné ustanovenia k úpravám účinným od 1. januára 2010. § 87j: Odsek 1: „V roku 2010 odplata za správu príspevkového doplnkového dôchodkového fondu nesmie za jeden kalendárny mesiac presiahnuť 0,19 % z priemernej mesačnej čistej hodnoty majetku v doplnkovom dôchodkovom fonde.“ Odsek 2: „V roku 2011 odplata za správu príspevkového doplnkového dôchodkového fondu nesmie za jeden kalendárny mesiac presiahnuť 0,185 % z priemernej mesačnej čistej hodnoty majetku v doplnkovom dôchodkovom fonde.“ Odsek 3: „V roku 2012 odplata za správu príspevkového doplnkového dôchodkového fondu nesmie za jeden kalendárny mesiac presiahnuť 0,18 % z priemernej mesačnej čistej hodnoty majetku v doplnkovom dôchodkovom fonde.“ Odsek 4: „V roku 2013 odplata za správu príspevkového doplnkového dôchodkového fondu nesmie za jeden kalendárny mesiac presiahnuť 0,175 % z priemernej mesačnej čistej hodnoty majetku v doplnkovom dôchodkovom fonde.“ Odsek 5: „V roku 2014 odplata za správu príspevkového doplnkového dôchodkového fondu nesmie za jeden kalendárny mesiac presiahnuť 0,17 % z priemernej mesačnej čistej hodnoty majetku v doplnkovom dôchodkovom fonde.“ § 87k. Doplnková dôchodková spoločnosť je povinná zosúladiť znenie štatútov doplnkových dôchodkových fondov a dávkových plánov s ustanoveniami zákona účinného od 1. januára 2010 a predložiť ich Národnej banke Slovenska na vydanie predchádzajúceho súhlasu podľa § 28 ods. 1 písm. h) a i) najneskôr do 31. januára 2010. Na žiadosť doplnkovej dôchodkovej spoločnosti môže Národná banka Slovenska lehotu podľa prvej vety primerane predĺžiť. § 87l: Odsek 1: „Doplnková dôchodková spoločnosť je povinná do 30. apríla 2010 zaslať všetkým účastníkom vrátane účastníkov uvedených v § 86 ods. 1 návrh na zmenu účastníckej zmluvy, ktorej obsahom je zmena dávkového plánu podľa odseku 2 a poučenie o právnych dôsledkoch podpísania zmeny účastníckej zmluvy.“ Odsek 2: „Zmena dávkového plánu musí obsahovať výlučne zmeny podľa zákona účinného od 1. januára 2010 týkajúce sa vyplácania jednotlivých druhov dávok, prestupu účastníka z príspevkového doplnkového dôchodkového fondu do iného príspevkového doplnkového dôchodkového fondu spravovaného inou doplnkovou dôchodkovou spoločnosťou, ako aj odplaty za prestup a odplaty za odstupné.“.“ Odôvodnenie je podobné ako v prvom pozmeňujúcom návrhu. Opatrenie znižuje náklady občanov na doplnkové dôchodkové poistenie. Čiže podstata obidvoch pozmeňujúcich návrhov je ušetriť peniaze občanov. Ten druhý návrh vlastne skracuje to prechodné obdobie, ktoré malo byť až do roku 2019, skracuje ho do roku 2014 a prvý pozmeňujúci návrh je o bezodplatnom prestupe ľudí, ktorí sú v 3. pilieri, z jednej spoločnosti do druhej. Dámy a páni, verím že keď ide o úspory nákladov ľudí, tak sa vieme zhodnúť. A dovolím si vás požiadať o podporu týchto návrhov. Ďakujem pekne.